Sur Editur, Il-katina li Simon Busuttil għandu ma' saqajh li, ovvjament, qed ixxekklu milli jagħmel l-ewwel pass konkret fil-konfront tad-deputati tiegħu, qed titwal ħolqa wara ħolqa permezz ta' skandli li jinbtu ġimgħa wara l-oħra. L-allegazzjonijiet kontra diversi deputati prominenti ma baqgħux allegazzjonijiet għax uħud minnhom tilfu libelli fil-qrati u oħrajn inkixfu permezz ta' korrispondenza mxandra fuq diversi midja stampata. Saħansitra kien hemm deputat li qala' taptipa waħda sew mill-Awditur Ġenerali għall-indħil tiegħu fil-fondi tal-kunsilli lokali. Però, għal Simon Busuttil dan huwa sempliċi tfigħ ta' tajn u jitfa' kollox taħt it-tapit, forsi għada pitgħada jintesa kollox. Il-poplu, irrelevanti ta' liema kulur hu, qed jistenna wisq minn Busutill li jieħu l-iċken pass kontra l-klikka ta' madwaru, forsi għax jibża' li jkun hemm xi ħadd minnhom li jdawwar subgħajh lejh? Hawn nixtieq nipponta subgħi lejn persuna oħra li kienet kap tal-PN qabel Busuttil. Dan mhu ħadd ħlief l-eks-Prim Ministru Lawrence Gonzi, li wħud mill-iskandli msemmija saru taħtu. Allura dan frisk daqs ħassa għax issa sar ċittadin komuni u m'għandux iġorr parti mill-piż ta' dawn l-iskandli? Dan, waqt li kien qed jixhed quddiem il-PAC kien stqarr li kull tlieta jew erba' xhur kien jiltaqa' mal-ministri tiegħu individwalment. Allura, possibbli għajnu qatt ma għokritu li mhux kollox kien miexi fuq ir-rubini? Jew verament kien jemmen li ma kellux stoffa tajba biżżejjed madwaru minn fejn jagħżel? TICHY, Il-FGURA